യമുനാഷ്ടകം
ശ്രീഃ യമുനാഷ്ടകം 1 
  
മുരാരികായകാളിമാലലാമവാരിധാരിണീ
തൃണീകൃതത്രിവിഷ്ടപാ ത്രിലോകശോകഹാരിണീ  
മനോനുകൂലകൂലകുഞ്ജപുഞ്ജധൂതദുർമദാ
ധുനോതു നോ മനോമലം കലിന്ദനന്ദിനീ സദാ      

മലാപഹാരിവാരിപൂരിഭൂരിമണ്ഡിതാമൃതാ
ഭൃശം പ്രവാതകപ്രപഞ്ചനാതിപണ്ഡിതാനിശാ  
സുനന്ദനന്ദിനാംഗസംഗരാഗരഞ്ജിതാ ഹിതാ
ധുനോതു നോ മനോമലം കലിന്ദനന്ദിനീ സദാ      

ലസത്തരംഗസംഗധൂതഭൂതജാതപാതകാ
നവീനമധുരീധുരീണഭക്തിജാതചാതകാ  
തടാന്തവാസദാസംഹസസംവൃതാഹ്രികാമദാ
ധുനോതു നോ മനോമലം കലിന്ദനന്ദിനീ സദാ      

വിഹാരരാസസ്വേദഭേദധീരതീരമാരുതാ
ഗതാ ഗിരാമഗോചരേ യദീയനീരചാരുതാ  
പ്രവാഹസാഹചര്യപൂതമേദിനീനദീനദാ
ധുനോതു നോ മനോമലം കലിന്ദനന്ദിനീ സദാ      

തരംഗസംഗസൈകതാന്തരാതിതം സദാസിതാ
ശരന്നിശാകരാംശുഭമഞ്ജുമഞ്ജരീ സഭാജിതാ  
ഭവാർചനാപ്രചാരുണാംബുനാധുനാ വിശാരദാ
ധുനോതു നോ മനോമലം കലിന്ദനന്ദിനീ സദാ      

ജലാന്തകേലികാരിചാരുരാധികാംഗരാഗിണീ
സ്വഭർതുരന്യദുർലഭാംഗതാംഗതാംശഭാഗിനീ  
സ്വദത്തസുപ്തസപ്തസിന്ധുഭേദിനാതികോവിദാ
ധുനോതു നോ മനോമലം കലിന്ദനന്ദിനീ സദാ      

ജലച്യുതാച്യുതാംഗരാഗലമ്പടാലിശാലിനീ
വിലോലരാധികാകചാന്തചമ്പകാലിമാലിനീ  
സദാവഗാഹനാവതീർണഭർതൃഭൃത്യനാരദാ
ധുനോതു നോ മനോമലം കലിന്ദനന്ദിനീ സദാ      

സദൈവ നന്ദിനന്ദകേലിശാലികുഞ്ജമഞ്ജുലാ
തടോത്ഥഫുല്ലമല്ലികാകദംബരേണുസൂജ്ജ്വലാ  
ജലാവഗാഹിനാം നൃണാം ഭവാബ്ധിസിന്ധുപാരദാ
ധുനോതു നോ മനോമലം കലിന്ദനന്ദിനീ സദാ      

 ശ്രീഃ യമുനാഷ്ടകം 2  
കൃപാപാരാവാരാം തപനതനയാം താപശമനീം
മുരാരിപ്രേയസ്യാം ഭവഭയദവാം ഭക്തിവരദാം  
വിയജ്ജ്വാലോന്മുക്താം ശ്രിയമപി സുഖാപ്തേഃ പരിദിനം
സദാ ധീരോ നൂനം ഭജതി യമുനാം നിത്യഫലദാം      

മധുവനചാരിണി ഭാസ്കരവാഹിനി ജാഹ്നവിസംഗിനി സിന്ധുസുതേ
മധുരിപുഭൂഷണി മാധവതോഷിണി ഗോകുലഭീതിവിനാശകൃതേ  
ജഗദഘമോചിനി മാനസദായിനി കേശവകേലിനിദാനഗതേ
ജയ യമുനേ ജയ ഭീതിനിവാരിണി സങ്കടനാശിനി പാവയ മാം      

അയി മധുരേ മധുമോദവിലാസിനി ശൈലവിദാരിണി വേഗപരേ
പരിജനപാലിനി ദുഷ്ടനിഷൂദിനി വാഞ്ഛിതകാമവിലാസധരേ  
വ്രജപുരവാസിജനാർജിതപാതകഹാരിണി വിശ്വജനോദ്ധരികേ
ജയ യമുനേ ജയ ഭീതിനിവാരിണി സങ്കടനാശിനി പാവയ മാം      

അതിവിപദംബുധിമഗ്നജനം ഭവതാപശതാകുലമാനസകം
ഗതിമതിഹീനമശേഷഭയാകുലമാഗതപാദസരോജയുഗം  
ഋണഭയഭീതിമനിഷ്കൃതിപാതകകോടിശതായുതപുഞ്ജതരം
ജയ യമുനേ ജയ ഭീതിനിവാരിണി സങ്കടനാശിനി പാവയ മാം      

നവജലദദ്യുതികോടിലസത്തനുഹേമഭയാഭരരഞ്ജിതകേ
തഡിദവഹേലിപദാഞ്ചലചഞ്ചലശോഭിതപീതസുചേലധരേ  
മണിമയഭൂഷണചിത്രപടാസനരഞ്ജിതഗഞ്ജിതഭാനുകരേ
ജയ യമുനേ ജയ ഭീതിനിവാരിണി സങ്കടനാശിനി പാവയ മാം      

ശുഭപുലിനേ മധുമത്തയദൂദ്ഭവരാസമഹോത്സവകേലിഭരേ
ഉച്ചകുലാചലരാജിതമൗക്തികഹാരമയാഭരരോദസികേ  
നവമണികോടികഭാസ്കരകഞ്ചുകിശോഭിതതാരകഹാരയുതേ
ജയ യമുനേ ജയ ഭീതിനിവാരിണി സങ്കടനാശിനി പാവയ മാം      

കരിവരമൗക്തികനാസികഭൂഷണവാതചമത്കൃതചഞ്ചലകേ
മുഖകമലാമലസൗരഭചഞ്ചലമത്തമധുവ്രതലോചനികേ  
മണിഗണകുണ്ഡലലോലപരിസ്ഫുരദാകുലഗണ്ഡയുഗാമലകേ
ജയ യമുനേ ജയ ഭീതിനിവാരിണി സങ്കടനാശിനി പാവയ മാം      

കലരവനൂപുരഹേമമയാചിതപാദസരോരുഹസാരുണികേ
ധിമിധിമിധിമിധിമിതാലവിനോദിതമാനസമഞ്ജുലപാദഗതേ  
തവ പദപങ്കജമാശ്രിതമാനവചിത്തസദാഖിലതാപഹരേ
ജയ യമുനേ ജയ ഭീതിനിവാരിണി സങ്കടനാശിനി പാവയ മാം      

ഭവോത്താപാംഭോധൗ നിപതിതജനോ ദുർഗതിയുതോ
യദി സ്തൗതി പ്രാതഃ പ്രതിദിനമന്യാശ്രയതയാ  
ഹയാഹ്രേഷൈഃ കാമം കരകുസുമപുഞ്ജൈ രവിസുതാം
സദാ ഭോക്താ ഭോഗാന്മരണസമയേ യാതി ഹരിതാം    
 

ശങ്കരാചാര്യരുടെ കൃതികൾ
അഷ്ടകങ്ങൾ